ตำรวจเตือนงดแต่งกายเข้าข่ายหาเสียงในวันเลือกตั้ง 14 พ.ค.นี้ ฝ่าฝืนเข้าข่ายผิดกฎหมายการเลือกตั้ง
พลตำรวจโท นิธิธร จินตกานนท์ ผู้บัญชาการประจำสำนักงานผู้บัญชาการตำรวจแห่งชาติ ในฐานะโฆษกศูนย์อำนวยการรักษาความปลอดภัยและความสงบเรียบร้อยการจัดการเลือกตั้ง สำนักงานตำรวจแห่งชาติ (ศลต.ตร.) แจ้งเตือนประชาชนเกี่ยวกับการหาเสียงในช่วงสัปดาห์สุดท้ายก่อนการเลือกตั้ง ส.ส.ทั่วประเทศ ในวันที่ 14 พฤษภาคม 2566 นี้ โดยสามารถโฆษณาหาเสียงได้ถึงเวลา 18.00 น. ของวันที่ 13 พฤษภาคม 2566 เท่านั้น หลังจากนั้นให้งดเว้นแสดงสัญลักษณ์ที่เข้าข่ายเป็นการโฆษณาหาเสียง ไม่ว่าจะเป็นการสวมใส่เสื้อผ้า เครื่องแต่งกาย กระเป๋า หมวก ที่มีโลโก้ หมายเลข สัญลักษณ์พรรคการเมือง หรือผู้สมัคร ส.ส. โดยเฉพาะเมื่อเข้าไปในบริเวณหน่วยเลือกตั้ง และคูหาเลือกตั้ง เนื่องจากอาจเข้าข่ายผิดกฎหมายเลือกตั้ง มีโทษจำคุกไม่เกิน 6 เดือน และปรับไม่เกิน 10,000 บาท หรือทั้งจำทั้งปรับสำหรับบัตรเลือกตั้ง ส.ส.ในวันที่ 14 พฤษภาคมนี้ ขบวนรถขนส่งบัตรจากศูนย์ไปรษณีย์ เขตหลักสี่ กรุงเทพหานคร เดินทางถึงที่หมายจังหวัดต่างๆ ทั่วประเทศเรียบร้อยแล้วและวันพรุ่งนี้จะเริ่มขนส่งบัตรเลือกตั้งล่วงหน้าที่ลงคะแนนและผ่านการคัดแยกเรียบร้อยไปยังหน่วยเลือกตั้งทั่วประเทศ โดยเจ้าหน้าที่ตำรวจจะสนับสนุนภารกิจด้านการรักษาความปลอดภัยอย่างเข้มงวด และอำนวยความสะดวกด้านการจราจรตลอดเส้นทางเพื่อสร้างความเชื่อมั่นให้แก่ประชาชน